Document ID: 32015R0504

KOMISJONI RAKENDUSMÄÄRUS (EL) 2015/504,
11. märts 2015,
millega rakendatakse Euroopa Parlamendi ja nõukogu määrust (EL) nr 167/2013 seoses põllu- ja metsamajandusmasinate tüübikinnituse ja turujärelevalve suhtes kohaldatavate haldusnõuetega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 5. veebruari 2013. aasta määrust (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta, (1) eriti selle artikli 22 lõiget 4, artikli 24 lõiget 4, artikli 25 lõikeid 2, 3 ja 6, artikli 27 lõiget 1, artikli 33 lõiget 2, artikli 34 lõiget 3, artikli 35 lõiget 4, artikli 45 lõiget 2, artikli 46 lõiget 3 ja artikli 53 lõiget 8,
ning arvestades järgmist:
(1)
Käesolevas määruses sätestatakse üksiksajalikud haldusnõuded järgmise suhtes: teatmiku infolehe ja teatise vormid; masina pardadiagnostika-, remondi- ja hooldusteabe kättesaadavuse nõuete täitmise tõendi vorm; vastavussertifikaadi vormid; kohustusliku andmesildi ja ELi tüübikinnitustähise näidis; ELi tüübikinnitustunnistuse vorm ning ELi tüübikinnitustunnistusele lisatud õigusaktide või kohaldatavate nõuete näidisloetelu; ELi tüübikinnitustunnistuste numeratsioonisüsteem; ELi tüübikinnitustunnistusele lisatava katsetulemuste lehe vorm; katsearuande üldised vorminõuded; selliste osade ja lisaseadiste loetelu, mis võivad kujutada endast tõsist ohtu oluliste süsteemide nõuetekohasele toimimisele; kõik aspektid, mis on seotud selliste osade ja lisaseadiste turule ja kasutusele lubamise menetlustega, mis võivad kujutada endast tõsist ohtu oluliste süsteemide nõuetekohasele toimimisele, ning selliste osade ja lisaseadiste turulelaskmise ja kasutuselevõtmise loa vorm, mis võivad kujutada endast tõsist ohtu oluliste süsteemide nõuetekohasele toimimisele; selliste osade ja lisaseadiste turulelaskmise ja kasutuselevõtmise lubade numeratsioonisüsteem, mis võivad kujutada endast tõsist ohtu oluliste süsteemide nõuetekohasele toimimisele.
(2)
Erinevalt Euroopa Parlamendi ja nõukogu direktiivist 2003/37/EÜ (2) on määruses (EL) nr 167/2013 sätestatud täielik loetelu nõuetest, mida kohaldatakse kõigi põllu- ja metsamajandusmasinate kategooriate suhtes kogu masina ELi tüübikinnituse taotlemisel. Koostada tuleks haldusvormid, mida kasutada ELi tüübikinnitusmenetluses.
(3)
Pärast direktiivis 2003/37/EÜ tüübikinnitusmenetluses kasutamise jaoks sätestatud vorme on masinates kasutusele võetud uut tehnoloogiat. ELi tüübikinnitusmenetluses kasutatavaid vorme tuleks seetõttu vastavalt kohandada.
(4)
Tootja poolt tüübikinnituse taotlemiseks valitud menetluse näitamiseks tuleks kasutusele võtta uus teatmiku infolehe vorm.
(5)
Et ka sõltumatutele ettevõtjatele oleks masina remondialane teave mõistlikul viisil kättesaadav (sh pardadiagnostikasüsteeme ja nende koostoimet masina muude süsteemidega käsitlev teave), peavad tootjad tagama sellise teabe diskrimineerimisvaba kättesaadavuse ja esitama kinnitusasutusele tõendi selle nõude täitmise kohta. Sätestada tuleks kõnealuse tõendina käsitatava tootjatõendi vorm.
(6)
Kättesaadavaks tuleks teha komplektse, komplekteeritud ja mittekomplektse masina tüübikinnitusmenetluse jaoks ette nähtud kolm vastavussertifikaadi vormi.
(7)
Tõendamaks, et töömehhanismidega varustatud traktorid ning R- ja S-kategooria masinad, mis on saanud tüübikinnituse, on piisavalt ohutud, tuleks teatmikku lisada see osa dokumentidest, mis hõlmab töömehhanismide tehnilist toimikut, mis on esitatud Euroopa Parlamendi ja nõukogu direktiivi 2006/42/EÜ (3) VII lisas. Veel tuleks masina vastavussertifikaadile lisada paigaldatud töömehhanismide ELi vastavusdeklaratsioon.
(8)
Et lihtsustada kõige levinumat ELi tüübikinnitustunnistust, tuleks välja töötada uus vorm ainult komplektse masinatüübi kogu masina ELi tüübikinnituse jaoks ja teine vorm teistsuguste masinrongitüüpide ELi kogu masina tüübikinnitustunnistuse jaoks.
(9)
Tuleks kehtestada üks ühtne ELi tüübikinnitustunnistuse vorm, mida saab kasutada igat liiki süsteemi puhul, et ühtlustada ja lihtsustada varem iga eri liiki süsteemi jaoks ELi eri direktiivides sätestatud vorme. Samal põhjusel tuleks kehtestada üks ühtne vorm osiste ja eraldi seadiste jaoks.
(10)
Direktiivis 2003/37/EÜ sätestatud ELi tüübikinnitustunnistuste numeratsioonisüsteemi tuleks muuta nii, et selles kajastuks nende õigusaktide uus struktuur, milles on sätestatud kohustuslikud tüübikinnitusnõuded.
(11)
Et ühtlustada määruses (EL) nr 167/2013 ja selle alusel vastu võetud delegeeritud õigusaktides sätestatud tehnilistele nõuetele vastavuse kontrollimist käsitleva teabe esitamist, tuleks kehtestada teatud üldised miinimumnõuded katsearuannete vormi jaoks.
(12)
Samal eesmärgil peaksid tehnilised teenistused katsearuannete koostamisel, mis käsitlevad määruse (EL) nr 167/2013 alusel vastu võetud delegeeritud õigusaktides sätestatud tehnilisi nõudeid, mis omakorda põhinevad rahvusvahelistes eeskirjades või EN/ISO standardites sätestatud nõuetel, juhinduma vastavates rahvusvahelistes eeskirjades või EN/ISO standardis kehtestatud katsearuannet vormidest.
(13)
Et tootjaid mitte liialt koormata, tuleks määruse (EL) nr 167/2013 kohase tüübikinnituse taotlemisel tunnustada teatud osiste ja eraldi seadiste katsearuandeid, mis on väljastatud direktiivi 2003/37/EÜ, Euroopa Parlamendi ja nõukogu direktiivi 2007/46/EÜ, (4) Euroopa Parlamendi ja nõukogu direktiivi 97/68/EÜ, (5) Euroopa Parlamendi ja nõukogu määruse (EÜ) nr 595/2009 (6) sätete või määruse (EL) nr 167/2013 XIII peatükis osutatud rahvusvaheliste eeskirjade ja selle määruse alusel vastu võetud delegeeritud ja rakendusaktide kohaselt, tingimusel, et põhinõuded ega katsekorra suhtes kohaldatavad nõuded ei ole pärast katse tegemist muutunud.
(14)
Käesolevas määruses sätestatud meetmed on kooskõlas määruse (EL) nr 167/2013 artikli 69 lõikes 1 nimetatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese
Määruses sätestatakse määruse (EL) nr 167/2013 artiklis 68 osutatud rakendusmeetmed, et luua ühtsed tingimused haldusnõuete rakendamiseks seoses uute põllu- ja metsamajandusmasinate ning nende jaoks projekteeritud ja ehitatud süsteemide, osiste ja eraldi seadiste tüübikinnituse jaoks, samuti selliste osade või lisaseadiste turulelaskmise ja kasutuselevõtmise jaoks, mis võivad kujutada endast tõsist ohtu masina ohutuse või keskkonnatoime seisukohalt oluliste süsteemide nõuetekohasele toimimisele.
Artikkel 2
Teatise ja teatmiku vorm
ELi tüübikinnitust taotlevad tootjad peavad esitama määruse (EL) nr 167/2013 artikli 22 lõikes 1 ja lõike 2 punktis a osutatud teatise ja teatmiku, mis vastavad käesoleva määruse I lisas esitatud vormile.
Artikkel 3
Masina pardadiagnostika-, remondi- ja hooldusteabe kättesaadavust kinnitava tootjatõendi vorm
ELi tüübikinnitust taotlevad tootjad, kelle suhtes kehtib määruse (EL) nr 167/2013 artikli 53 lõige 1, peavad kinnitusasutusele esitama nimetatud määruse artikli 53 lõikes 8 sätestatud teatise masina pardadiagnostika-, remondi- ja hooldusteabe kättesaadavuse kohta, mis vastab käesoleva määruse II lisas esitatud vormile.
Artikkel 4
Vastavussertifikaadi vormid
Tootja esitab määruse (EL) nr 167/2013 artikli 33 lõikes 1 osutatud vastavussertifikaadi, mis vastab käesoleva määruse III lisas esitatud vormile.
Artikkel 5
Kohustusliku andmesildi ja ELi tüübikinnitustähise näidised
Tootja esitab määruse (EL) nr 167/2013 artikli 34 lõigetes 1 ja 2 osutatud andmesildi ja ELi tüübikinnitustähise, mis vastab käesoleva määruse IV lisas esitatud näidisele.
Artikkel 6
ELi tüübikinnitustunnistuse vormid
Kinnitusasutus väljastab määruse (EL) nr 167/2013 artikli 25 lõikes 1 nimetatud ELi tüübikinnitustunnistuse, mis vastab käesoleva määruse V lisas esitatud vormile.
Artikkel 7
ELi tüübikinnitustunnistuste numeratsioonisüsteem
ELi tüübikinnitustunnistused nummerdatakse kooskõlas VI lisaga.
Artikkel 8
Katsetulemuste lehe vorm
Kinnitusasutus väljastab määruse (EL) nr 167/2013 artikli 25 lõike 3 punktis a nimetatud katsetulemuste lehe, mis vastab käesoleva määruse VII lisas esitatud vormile.
Artikkel 9
Katsearuande vorm
1. Määruse (EL) nr 167/2013 artikli 27 lõikes 1 osutatud katsearuande vorm peab vastama käesoleva määruse VIII lisas sätestatud üldnõuetele.
2. Määruse (EL) nr 167/2013 kohases tüübikinnituses tunnustatakse teatud osiste ja eraldi seadiste katsearuandeid, mis on väljastatud direktiivi 2003/37/EÜ, direktiivi 2007/46/EÜ, Euroopa Parlamendi ja nõukogu direktiivi 97/68/EÜ, määruse (EL) nr 595/2009 sätete või määruse (EL) nr 167/2013 XIII peatükis osutatud rahvusvaheliste eeskirjade ja selle määruse alusel vastu võetud delegeeritud ja rakendusaktide kohaselt, tingimusel, et põhinõuded ega katsekorra suhtes kohaldatavad nõuded ei ole pärast katse tegemist muutunud. Neile tingimustele vastavad katsearuanded loetletakse käesoleva määruse VIII lisas.
Artikkel 10
Loetelu osadest või lisaseadistest, mis võivad kujutada endast tõsist ohtu oluliste süsteemide nõuetekohasele toimimisele
Määruse (EL) nr 167/2013 artikli 45 lõikes 2 sätestatud loetelu osadest ja lisaseadistest, mis võivad kujutada endast tõsist ohtu masina turvalisuse või keskkonnatoime seisukohalt oluliste süsteemide nõuetekohasele toimimisele, on esitatud käesoleva määruse IX lisas.
Artikkel 11
Selliste osade ja lisaseadiste turulelaskmise ja kasutuselevõtmise loa vorm, mis võivad kujutada endast tõsist ohtu oluliste süsteemide nõuetekohasele toimimisele
Kooskõlas käesoleva määruse X lisas esitatud näidisega väljastab kinnitusasutus määruse (EL) nr 167/2013 artikli 46 lõikes 2 sätestatud turulelaskmise ja kasutuselevõtmise loa osadele ja lisaseadistele, mis võivad kujutada endast tõsist ohtu masina turvalisuse või keskkonnatoime seisukohalt oluliste süsteemide nõuetekohasele toimimisele.
Artikkel 12
Selliste osade ja lisaseadiste turulelaskmise ja kasutuselevõtmise lubade numeratsioonisüsteem, mis võivad kujutada endast tõsist ohtu oluliste süsteemide nõuetekohasele toimimisele
Selliste osade ja lisaseadiste turulelaskmise ja kasutuselevõtmise load, mis võivad kujutada endast tõsist ohtu masina turvalisuse või keskkonnatoime seisukohalt oluliste süsteemide nõuetekohasele toimimisele, nummerdatakse kooskõlas XI lisaga.
Artikkel 13
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrust kohaldatakse alates 1. jaanuarist 2016.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. märts 2015

Labels: 7
8
3
6